Besoedeling van Olifantsrivier hou gevaar in
28 May 2013 MORE ARTICLES
Johannesburg – Die ernstige besoedeling van die opvangsgebied van die Olifantsrivier hou ’n groot risiko vir die voortbestaan van Suid-Afrika se kosmandjie en veral vir menslike gesondheid in, berig Beeld.
Sowat 30 wetenskaplikes van die WNNR, die Universiteit van Pretoria en van Stellenbosch, die departement van waterwese en die Mpumalanga-Parke-en-Toerisme-Agentskap (MPTA) het saamgewerk aan die Bo-Olifantsrivierstudie, die mees intensiewe wat nóg in die Olifantsrivier se opvangsgebied en die Loskopdam gedoen is.
Dr. Paul Oberholster, varswaterwetenskaplike van die WNNR en projekleier, het bevind dat die water in die opvangsgebied van die Olifantsrivier by Middelburg, eMalahleni (Witbank) en Delmas is so besoedel dat dit ’n onaanvaarbaar hoë risiko vir watergebruikers inhou.
Die rivier is onder meer met rioolafval, suur mynwater, nywerheidsafval en onkruid- en insekdoders besoedel, sê die navorsers.
Sewe patogene is in die water gekry, waaronder giardia, cryptosporidium, salmonella en norovirus.
Die navorsers het bevind die uiters hoë vlakke van e.coli in die rivier kom van rioolsuiweringsaanlegte wat nie in ’n werkende toestand is nie. Op sommige moniteringspunte in die rivier naby dorpe en nedersettings was die e.coli-telling meer as 1 000 eenhede per milliliter water.
Die WNNR se studie het in 2009 op aandrang van die Olifantsrivierforum begin. Die meeste lede is boere wat bekommerd is oor die watergehalte van die Loskopdam en die res van die opvangsgebied van die Olifantsrivier.